Susën Rajs, kandidate për ambasadore amerikane në OKB
Zonja Rajs ka shërbyer si ndihmës-sekretare e Shtetit për çështjet e Afrikës gjatë administratës së presidentit Klinton
Para 10 vjetësh, pasi shërbeu në administratën e presidentit Klinton, Susën Rajs u bë një prej personave në moshë më të re që u emërua ndihmës-sekretare e shtetit për çështjet afrikane. Në moshën 32 vjeçare, përgjegjësitë e saj shtriheshin në 40 vende. Kur al-Kaida bombardoi admbasadat amerikane në Tanzani dhe në Kenia, zonja Rajs ishte pjesë e procesit vendim-marrës rreth përgjigjes së qeverisë amerikane. Ndërsa Presidenti i zgjedhur Barak Obama e emëroi zonjën Rajs si ambasadoren e tij në OKB, ajo e cilësoi vendimin e tij si një sinjal për botën se Amerika është në rrugën e ndryshimeve dhe i duhet të përmbushë sfida të reja. Susën Rajs ka lindur në vitin 1964. Ajo ka fituar bursën prestigjioze Rods dhe është diplomuar nga Universitetet Stanford dhe Oxford. Pas shërbimit të saj në qeveri, zonja Rajs foli rreth tmerreve që kishte parë në Ruandë në vitin 1994, trupa të dekompozuar të viktimave të gjenocidit. Ajo është zotuar të bëjë ç’është e mundur për të parandaluar vrasje në masë në të ardhmen. Kohët e fundit, zonja Rajs i bëri thirrje hapur kongresit që të autorizojë përdorimin e forcës për t’i dhënë fund gjakderdhjes në Darfur të Sudanit, ku Kombet e Bashkuara llogarisin se deri në 300 mijë veta kanë vdekur. Si studiuese në Institutin Brookings, qendër kërkimore këtu në Uashington, vitin e kaluar zonja Rajs dëshmoi lidhur me krizën në rajonin e Darfurit para një komisioni të Senatit amerikan. Duke pasur parasysh shqetësime të tilla, këshilltarët kanë ngritur çështjen e shitjes së armëve Sudanit nga ana e Kinës. Princtën Lajmën, ish ambasador amerikan në Afrikën e Jugut dhe në Nigeri, thotë se zonja Rajs mund të shfrytëzojë dëshirën e Kinës për njohje ndërkombëtare. Zoti Lajmën thotë gjithashtu se vendimi i Presidentit Obama për ta ngritur postin e ambsadorit amerikan në OKB, në nivel kabineti është shumë i rëndësishëm. Në Kombet e Bashkuara, zonja Rajs do të përballet me tensionet e vazhdueshme rreth vendimit të administratës së presidentit Bush për luftën në Irak dhe më vonë për reforma në organizatën ndërkombëtare. Bret Shaifër i fondacionit konservator Heritage, thotë se shpesh vetëm diplomacia nuk arrin të kapërcejë mosmarrëveshjet afat-gjata. Komuniteti diplomatik e shikon qëndrimin e zonjës Rice kundër luftës dhe lidhjet e saj me administratën e re si një avantazh. Zoti Shaifër thotë se disa njerëz e kanë cilësuar zonjën Rajs si një njeri me karakter të fortë dhe të qartë, por ai thotë se në botën e diplomacisë shpesh një gjë e tillë është avantazh. Zonja Rajs është vlerësuar si një njeri me ndërgjegje të fortë dhe me një të kaluar me bazë në arenën e diplomacisë. Ajo do të përballet me seanca pyetje-përgjigje në Senatin amerikan dhe me një votim për konfirmimin e saj, para se ajo të mund të bëhet, në moshën 44 vjeçare, ambasadorja e dytë amerikane me moshën më të re në OKB. (ze)